Skjold_navn_lille_4f

Valdemarsgade 43

4760 Vordingborg

Tlf. 55 36 36 36

www.vordingborg.dk

Sagsnr.: 15/2220

Dokumentnr.: 152573/15

Afdeling:

Plan og Byg

Sagsbehandler:

Dir.

29-10-2015

# Referat fra facaderådsmøde den 27. okt. 2015

Tilstede: Axel Knuhtsen, Klaus Pedersen, Hans Sattrup, Carsten Nøhr Larsen

Fraværende: Bente Bille, Jesper Øager Jensen, Jens Refstrup

Dagsorden:

1. **Rådhusgade 30A - Ansøgning om facadeisolering**
2. **Storegade 60 - Udskiftning af vinduer i butiksfacaden**
3. **Status på blændede butiksvinduer**
4. **Langgade 44 – Residens Møn søger om nyt skilt ved Langelinje**
5. **Orientering om markiser ved cafe Frederik**

Referat:

Jens Refstrup har valgt at trække sig fra Stege facaderåd, da Jens ikke længere arbejder for hverken Museerne.dk eller lokalhistorisk arkiv. Vordingborg Kommune takker for den vedholdende og engagerede indsats i facaderådet igennem mange år. Der er sendt besked til Museerne.dk om Jens’ beslutning således at Museerne.dk kan finde en der kan repræsentere museet i facaderådet.

1. **Rådhusgade 30A - Ansøgning om facadeisolering**

Jævnfør Lokalplan 84 Skolegade området Stege, der gælder for ejendommen, så er der ikke nogle bestemmelser, der hindrer at ejer kan facadeisolere og pudse facaden efterfølgende. Bygningen har en bevaringsværdi på 3.

**Beslutning:** *Facaderådet anbefaler at der ikke ydes økonomisk støtte gennem bygningsfor-bedringspuljen til at isolere bygningen med facadebats og efterfølgende pudse facaden. Facaderådet vurderer at ved en udvendig isolering af facaden, sløres de oprindelige facadedetaljer som sokkel, og de tre pudsede hvide kordonbånd og den murede gesims med tandsnit. Facadens kraftige reliefvirkning vil forsvinde. Endelig er den blanke røde mur en vigtig del af bybilledet, der i sig selv har en høj værdi. Hvis det på grund af forvitring af murstenene er nødvendigt at renovere facaden, anbefaler facaderådet at facaden pudses eller vandskures.*

1. **Storegade 60 - Udskiftning af vinduer i butiksfacaden**

Ny lejer af butikslokale har ansøgt om at isætte nye ruder i to butiksvinduer i ejendommen og udskifte et stort butiksvindue og en tidligere dør, der har det særlige at de øverst har en række af små kvadratiske ruder i et vandret bånd. Ansøger ønsker at udskifte alle ruder så de fremstår ens uden det lille bånd af kvadratiske ruder. Ansøger også om skiltning, der sættes i butiksruderne i alle vinduer.

**Beslutning:** F*acaderådet vurderer at det vandrette bånd med kvadratiske ruder tilfører facaden en ekstra detaljering, der klæder bygningens stil. Facaderådet anerkender dog at det er bedre at have ens vinduer i hele butiksfacaden, det giver mere ro, end at fastholde at de to vinduespartier med det vandrette bånd bevares i nye ruder. Facaderådet er af den mening at det mest optimale ville have været at gennemføre det vandrette bånd af kvadratiske ruder i alle vinduer. Facaderådet anbefaler den skilteløsning, hvor skiltene står i rød skrift og med rødt logo, der faldt dog en bemærkning om at logoet var meget stort og at det vil skabe mere sammenhæng i facaden at logoet holdes i den størrelse, som det har i den lukkede dør i facaden længst mod vest.*

1. **Status på blændede butiksvinduer**

**Bazaren Møn. Beslutning:** *Facaderådet anbefaler at der meddeles en dispensation indtil årsskiftet, til bannere med skiltning, hvorefter der skal et skilt op, der efterlever lokalplanens bestemmelser.*

**Solcenter Helios.** Der er givet dispensation til to tildækkede butiksruder ud af tre butiksruder**.**

**Tidligere Spillehal.** Der er ikke længere tildækkede butiksruder.

**Hos Bang**. Der er ikke længere tildækkede butiksruder.

**Curae.** Der er ikke længere tildækkede butiksruder.

**Møn Museum. Beslutning:** F*acaderådet anbefaler at kommunen er imødekommende overfor ansøgning om dispensation til tildækkede butiksruder indtil april 2016. Museet har planer om at afhænde bygningen inden for 6-8 måneder.*

1. **Langgade 44 – Residens Møn søger om nyt skilt ved Langelinje**

Ansøger indsendte ikke ansøgningsmateriale i tide. Materialet vil blive fremsendt per mail i høring hos facaderådet.

1. **Orientering om markiser ved cafe Frederik**

Ejer af Cafe Frederik har fået en midlertidig dispensation til opsætning af telte, der udløber den 31. december 2015. Sagen om udvidelse af den lukkede del af cafeen vil blive bragt op i Teknik og Miljøudvalget, når vi har modtaget mere udførligt tegningsmateriale til de fast baldakiner. Dette tegningsmateriale vil blive bragt op i facaderådet før det bringes videre til TMU.

1. **Evt.**

Et af facaderådsmedlemmerne kunne oplyse at der er opsat solcellepaneler på et tag, der ligger med gavlen ud til Havnestræde 14, der skulle efter sigende ikke være søgt om tilladelse, dette undersøges nærmere.